Motaciledoj

Motaciledoj estas familio (biologio) el malgrandaj paseroformaj birdoj kun mezaj al longaj vostoj. La familio enhavas 65 speciojn en 6 genroj, kiuj inkludas pipiojn, motacilojn, makroniksojn kaj aliajn. Ili ĉefe manĝas insektojn. La makroniksoj aŭ longunguloj estas nur en Afriko, dum motaciloj estas ĉefe en Eŭropo, Afriko kaj Azio, kun du specioj migrantaj kaj reproduktantaj en Alasko. La pipioj havas pli tutmondan distribuadon, ĉar troviĝas ĉefe en la Malnova Mondo sed ankaŭ en Ameriko kaj oceanaj insuloj kiel Novzelando kaj la Falklandoj.

Aspekto 
Motaciloj, pipioj kaj longunguloj estas sveltaj, malgrandaj al mezgrandaj paserinoj, game el 14 al 17 cm longe, kun mallongaj koloj kaj longaj vostoj. Ili havas longajn, palajn krurojn kun longaj fingroj kaj krifoj, ĉefe la malantaŭa fingro kiu povas esti ĝis 4 cm longa en kelkaj longunguloj. Ne estas seksa dimorfismo laŭ grando.

Ĝenerale la fortikaj longunguloj estas pli grandaj ol la pipitoj kaj motaciloj. Longunguloj povas pezi ĝis 64 g, dum la pezogamo de pipioj kaj motaciloj estas 15-31 g. Maskla plenkreskulo de longunguloj havas brilkolorajn subajn partojn.

La plumaro de plej tipaj pipioj estas brunstriitaj birdoj kun blankaj aŭ blankstriitaj vost-eĝoj iom similaj al alaŭdoj, kvankam kelkaj specioj havas pli brilajn plumarojn, ĉefe la Orpipio de nordorienta Afriko. La genro pipioj estas malpli svelta ol la genro Motaciloj. Kelkaj pipioj havas longan ungegon je la postaj piedfingroj. Iliaj seksoj estas samkoloraj.

La genro Motaciloj estas sveltaj kaj klare rimarkindaj desegnitaj birdoj de ĉefe blankaj kaj nigraj koloroj, sed ankaŭ flavaj, kun svelta beko, longaj kruroj kaj longa vosto. Iliaj seksoj estas pli malpli klare distingeblaj. Ili nestumas sur la tergrundo, en rokoj aŭ fendoj.

Kutimoj 
Plej parto de motaciledoj estas surgrundaj insektovoraj de malferma kamparo. Ili okupas preskaŭ ĉiujn disponeblajn habitatojn, el strando al alta montaro. Motaciloj preferas pli humidajn habitatojn ol pipioj. Kelkaj specioj uzas arbarojn, ekzemple la Hinda dendronanto, kaj aliaj specioj uzas arbarajn montarrojojn, kiel la Montarmotacilo aŭ la Afrika montarmotacilo.

Motaciledoj manĝas ampleksan gamon de senvertebruloj, ĉefe insektoj, sed ankaŭ araneoj, vermoj, kaj etaj akvomoluskoj kaj artropodoj. Ĉiuj specioj ŝajne estas diversaj en siaj dietoj, kaj la plej komune predata manĝero de iu specio aŭ populacio kutime montras la lokan disponeblon.

Kun la escepto de la Hinda dendronanto, ili nestumas surgrunde, kie la ino demetas ĝis ses punktitajn ovojn.

Genroj kaj specioj 
 Genro Anthus: tipaj pipioj
 (ĉirkaŭ 40 specioj):
 Granda pipio Anthus richardi
 Rufa pipio Anthus rufulus
 Cinamopipio Anthus cinnamomeus
 Novzelanda pipio Anthus novaeseelandiae
 Senmarka pipio Anthus leucophrys
 Valpipio Anthus vaalensis
 Palventra pipio Anthus pallidiventris
 Melinda pipio Anthus melindae
 Kimberleja pipio Anthus pseudosimilis
 Sablopipio Anthus campestris
 Godlevska pipio Anthus godlewskii
 Bertelota pipio Anthus berthelotii
 Longbeka pipio Anthus similis
 Larĝstria pipio Anthus latistratus
 Mallongvosta pipio Anthus brachyurus
 Malgranda pipio Anthus caffer
 Arbopipio Anthus trivialis
 Nilgiria pipio Anthus nilghiriensis 
 Hinda pipio Anthus hodgsoni 
 Tundropipio Anthus gustavi
 Herbejpipio Anthus pratensis
 Ruĝgorĝa pipio Anthus cervinus
 Rozpipio Anthus roseatus
 Akvopipio Anthus spinoletta
 Rokpipio Anthus petrosus
 Okraventra pipio Anthus rubescens
 Arbarpipio Anthus sylvanus
 Spraga pipio Anthus spragueii
 Mallongbeka pipio Anthus furcatus
 Helmajra pipio Anthus hellmayri
 Flava pipio Anthus lutescens
 Ĉakoa pipio Anthus chacoensis
 Korendera pipio Anthus correndera 
 Naterera pipio Anthus nattereri
 Bogota pipio Anthus bogotensis
 Antarkta pipio Anthus antarcticus
 Novgvinea pipio Anthus gutturalis
 Sokoka pipio Anthus sokokensis
 Flavtufa pipio Anthus crenatus
 Striventra pipio Anthus lineiventris
 Flavbrusta pipio Anthus chloris
 Longvosta pipio Anthus longicaudatus
 Montopipio Anthus hoeschi
 Genro Tmetothylacus
 Orpipio aŭ Tmetotilako, Tmetothylacus tenellus
 Genro Motacilla: tipaj motaciloj - 11 specioj
 Blanka motacilo aŭ Griza motacilo Motacilla alba - eble parafiletika
 Nigradorsa motacilo Motacilla alba yarrellii
 Nigradorsa motacilo Motacilla (alba) lugens
 Japana motacilo Motacilla grandis
 Blankabrova motacilo Motacilla madaraspatensis
 Mekonga motacilo Motacilla samveasnae
 Makulmotacilo Motacilla aguimp
 Citronmotacilo aŭ Siberia motacilo Motacilla citreola - eble parafiletika
 Flava motacilo Motacilla flava - parafiletika
 Nigrakapa flava motacilo (Motacilla flava feldegg)
 Montarmotacilo Motacilla cinerea
 Kablanda motacilo Motacilla capensis
 Madagaskara motacilo Motacilla flaviventris
 Afrika montarmotacilo Motacilla clara
 Genro Dendronanthus
 Dendronanto aŭ Hinda dendronanto  Dendronanthus indicus
 Genro  Macronyx: Makroniksoj aŭ Longunguloj
 Kablanda makronikso, Macronyx capensis
 Flavgorĝa makronikso, Macronyx croceus
 Fuleborna makronikso, Macronyx fuellebornii 
 Ŝarpea makronikso, Macronyx sharpei
 Flavkola makronikso, Macronyx flavicollis
 Orgorĝa makronikso, Macronyx aurantiigula
 Ruĝgorĝa makronikso, Macronyx ameliae
 Grimvuda makronikso, Macronyx grimwoodi.

Notoj

Eksteraj ligiloj 
 Filmetoj de Motaciledoj  ĉe Internet Bird Collection

Paseroformaj
Proneledoj
Birdoj de Azio
Birdoj de Eŭropo
Birdoj de Afriko
Birdoj de Ameriko